Jörg von Ehingen - Wicipedia

# Jörg von Ehingen

### Oddi wrth Wicipedia, y gwyddoniadur rhydd.

Arfbais Rottenburg-am-Neckar

Yr oedd Jörg von Ehingen, neu Georg von Ehingen (1428 - 1508), yn farchog a llenor yn yr iaith Almaeneg, a aned yng nghastell Hohenentrigen, ger tref fach Rottenburg-am-Neckar yn Swabia (talaith Baden-Württemberg heddiw), ar lan Afon Neckar.

Yr unig waith llenyddol ganddo sy'n hysbys yw cyfrol hunangofiant mae'n galw ei "Ddyddiadur" a ysgrifenwyd ganddo yn ei henaint. Er ei bod yn gyfrol fer mae'n hynod ddiddorol am y disgrifiadau a geir ynddi o bobl a lleoedd. Bu'n bresennol pan goronwyd y brenin Ladislas o Bohemia yn Fienna ar 28 Hydref 1453, er enghraifft.

## [golygu] Taith i'r dwyrain

Aeth Jörg ar ddwy daith fawr yn ei ieunctid. Yn ystod y gyntaf, yn 1454, teithiodd i'r Dwyrain Agos. Ymwelodd â Fenis, Rhodes (lle daeth i adnabod Pennaeth Mawr Urdd Marchogion Sant Ieuan a ammdiffynai'r ynys yn erbyn y Tyrciaid Ottoman), ac yna Beirut, Tyre, Nasareth, Môr Galilea a Jeriwsalem yn y Tir Sanctaidd. Ar ôl cyfnod cythryblus yn Damascus aeth i Alecsandria yn yr Aifft cyn dychwelyd i Swabia gan alw yn Cyprus a Rhodes eto ar ei ffordd adre.

## [golygu] Taith i'r de

Roedd ei ail daith, ar ddiwedd y flwyddyn 1454 neu ddechrau 1455, yn fwy anturus. Ceisiai antur ac aeth ar gylch i gynnig ei wasanaeth fel marchog yn llysoedd Ffrainc a Sbaen. Gwelodd y brenin Siarl I yn Bourges, Juan II o Navarre ym Pamplona, René o Sisili yn Angers ac Alfonso V o Bortiwgal yn Lisbon. Gofynnodd Alfonso iddo fynd i Ceuta (yng ngogledd Morocco heddiw) i'w amddiffyn rhag lluoedd y Mwslemiaid. Cafodd ei hun mewn ymryson law-i-law ag un o farchogion gorau y Moors tra gwyliodd y ddwy fyddin yr ornest; ymryson sifalriaidd ond gwaedlyd a enillodd o drwch blewyn.

## [golygu] Diweddglo

Dychwelodd i'w hen gartref ar lannau gwyrdd Afon Neckar yn ŵr ifanc ond profiadol, wedi ymweld â llys Harri IV o Castille ar ei ffordd ac ymladd eto. Ond efallai fod Jörg wedi cael digon o grwydro a rhyfela. Gwrthododd le yn y llys, atgyweiriodd gastell Kilchberg (castell arall y teulu) a phriododd ferch leol a bu fyw weddill ei ddyddiau yn bugeilio ei ddefaid a chodi ei deulu; diweddglo annisgwyl i yrfa marchog crwydr.

## [golygu] Llyfryddiaeth

- Malcolm Letts (gol.), The Diary of Jörg von Ehingen (Rhydychen, 1929)

## [golygu] Dolen allanol

- Castell Schloss Hohenentrigen a'i hanes: yn Almaeneg ond gyda lluniau o'r castell

Wedi dod o "http://cy.wikipedia.org../../../j/%C3%B6/r/J%C3%B6rg_von_Ehingen_900e.html"

Categorïau tudalen: Llenyddiaeth Almaeneg | Llên yr Almaen | Hanes Ewrop | Genedigaethau 1428 | Marwolaethau 1508

##### Views

- Erthygl
- Sgwrs
- Diwygiad cyfoes

##### Chwilio